CIMBชี้บาทอ่อนหนุน ลุยดันเอสเอ็มอีส่งออก
ซีไอเอ็มบี ไทย ลุยสินเชื่อเอสเอ็มอีส่งออก หลังได้อานิสงส์จากเงินบาทอ่อนค่า&nbsp;
13 พ.ค. 2558

ซีไอเอ็มบี ไทย ลุยสินเชื่อเอสเอ็มอีส่งออก หลังได้อานิสงส์จากเงินบาทอ่อนค่า  
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า ภาคการส่งออกมีแนวโน้มดีขึ้น จากการที่ค่าเงินบาทอ่อนค่าลงอย่างต่อเนื่องจนใกล้แตะ 34 บาท/เหรียญสหรัฐ ซึ่งคาดว่าจะช่วยพยุงตัวเลขการส่งออกไม่ติดลบมากนัก และน่าจะเห็นการฟื้นตัวที่ชัดเจนในช่วงปลายปี ทำให้ธนาคารให้ความสำคัญกับผู้ประกอบเอสเอ็มอีในธุรกิจส่งออกเพราะเชื่อว่ายังมีศักยภาพดี แต่อาจประสบปัญหาการขาดสภาพคล่องไปบ้าง
ทั้งนี้ ธนาคารออกสินเชื่อเอสเอ็มอี พาโตโกอินเตอร์ สำหรับผู้ประกอบการนำเข้าและส่งออก โดยให้วงเงินอนุมัติสูงสุด 300% ของมูลค่าหลักประกัน แต่ไม่เกิน 50 ล้านบาท โดยหลักประกันไม่จำกัดเฉพาะที่เกี่ยวข้องกับธุรกิจแต่ใช้ได้ทั้งใบคำสั่งซื้อสินค้า อสังหา ริมทรัพย์ และเงินฝากหรือพันธบัตรรัฐบาล ตั้งเป้าขยายสินเชื่อดังกล่าว 600-700 ล้านบาท ภายในสิ้นปี
“ธนาคารมุ่งเน้นเอสเอ็มอีส่งออกมากขึ้น ที่นอกจากจะขยายสินเชื่อได้แล้ว ยังสร้างรายได้ค่าธรรมเนียมจากเทรดไฟแนนซ์มากขึ้น ซึ่งตั้งแต่ต้นปีรายได้เทรดไฟแนนซ์โตประมาณ 200 ล้านบาท แต่ยังระมัดระวังในกลุ่มเกษตรที่ได้รับผลกระทบจากราคาตกต่ำ และกลุ่มส่งออกอาหารแช่แข็ง ที่มีกรณีที่สหภาพยุโรปให้ใบเหลืองธุรกิจประมงไทยต่อต้านการทำประมงผิดกฎหมาย” นายจิรัชยุติ์ กล่าว
นายจิรัชยุติ์ กล่าวว่า ยังคงเป้าหมายสินเชื่อเอสเอ็มอีปีนี้โต 17-18% หรือเป็นยอดคงค้างสิ้นปีที่ 6.2 หมื่นล้านบาท โดยยังมองเห็นช่องทางขยายสินเชื่ออยู่ ในกลุ่มเอสเอ็มอีต่างชาติที่เข้ามาลงทุนตั้งฐานการผลิตในไทย อาทิ ญี่ปุ่น เกาหลีใต้ และจีน โดยธนาคารมีลูกค้ากลุ่มนี้ 3-4 ราย มูลค่าโครงการ 1.5 หมื่นล้านบาท และจะใช้บริการสินเชื่อ 7,000-8,000 ล้านบาท
นอกจากนี้ ธนาคารยังเห็นโอกาสที่จะขยายฐานลูกค้าเอสเอ็มอีในช่วงที่สถาบันการเงินชะลอการปล่อยสินเชื่อ ซึ่งทำให้มีเอสเอ็มอีมารีไฟแนนซ์ด้วยมากขึ้น ส่วนลูกค้าที่รีไฟแนนซ์ออกไปก็มีบ้าง ส่วนใหญ่เป็นเอสเอ็มอีรายใหญ่ที่ทำธุรกิจเกี่ยวเนื่องกับโครงการภาครัฐ ขณะที่หนี้ที่ไม่ก่อให้เกิดรายได้ ตั้งเป้าคุมไม่ให้เกิน 1% จากปัจจุบันที่ 0.67% ของสินเชื่อรวม